Lars Løkke Rasmussen (M), 2025-05-27:
Tak for ordet.
Lad mig starte med at understrege, at regeringen tager afstand fra Den Iranske Revolutionsgardes destruktive rolle, ikke bare i Iran, men i hele mellemøstlige region.
Det gælder i forhold til Revolutionsgardens hårdhændede og dybt uacceptable undertrykkelse af den iranske befolkning.
Det så vi jo ikke mindst i kølvandet på protesterne efter Mahsa Aminis tragiske død i moralpolitiets varetægt tilbage i 2022.
Men det gælder jo også i forhold til Revolutionsgardens tilsvarende uacceptable ageren udadtil, herunder, som ordføreren for forslagsstillerne jo også var inde på, den støtte til terrororganisationer og militser såsom Hamas i Gaza, Hizbollah i Libanon, houthierne i Yemen og jo ikke mindst Assadregimet i Syrien, som nu heldigvis hører fortiden til.
Regeringen har gentagne gange fordømt Irans adfærd, og vi har ligget med helt i front, når det kommer til at fastholde presset på Iran i EU-regi.
EU har som bekendt vedtaget mange og også ganske omfattende sanktioner mod Iran.
Det gælder både på menneskerettighedsområdet i forhold til Irans støtte til Rusland og i relation til Irans destruktive ageren i regionen.
En terrordesignering af Revolutionsgarden medfører derfor rent teknisk heller ingen yderligere restriktioner eller restriktive tiltag end dem, som Revolutionsgarden allerede er underlagt gennem disse forskellige regimer.
Når jeg har sagt det, vil jeg også gerne sige, at regeringen naturligvis er helt med på betydningen og symbolikken relateret til sådan en terrordesignering.
Jeg har derfor også ad flere omgange udtrykt offentlig støtte til en sådan designering, så der er ikke nogen tvivl om, at det ser regeringen gerne.
Det er forslagsstillerne også udmærket bekendt med, for det har vi diskuteret i andre regi.
Helt generelt kan jeg sige, at flere kriterier skal være opfyldt, for at Irans Revolutionsgarde kan tilføjes på EU's terrorliste.
For det første kræver det, at der er en national domstolsafgørelse eller beslutning truffet af en kompetent juridisk myndigheder, der fastslår, at Revolutionsgarden har været involveret i terrorhandling eller forsøg herpå.
På grund af fortrolighedshensyn kan jeg ikke komme nærmere ind på, hvorvidt den nævnte Düsseldorfdom, som der også blev refereret til her for et øjeblik siden, og som også er nævnt i beslutningsgrundlaget, af EU vurderes at udgøre et tilstrækkeligt juridisk belæg for at tilføje Revolutionsgarden på EU's terrorliste.
Og for det andet kræver en beslutning enstemmighed blandt EU's 27 medlemslande.
Og heller ikke på det punkt kan jeg af fortrolighedsmæssige hensyn udtale mig om andre EU-landes holdning ud over at konstatere, at der altså fortsat ikke er truffet en beslutning i EU om at terrordesignere Revolutionsgarden.
Hvad fører det så til?
Jamen det fører jo til, at jeg opsummerende kan bekræfte, at regeringen støtter og arbejder for EU-terrordesignering af Revolutionsgarden, altså så det helt uagtet dette beslutningsforslag er regeringens politik og en, vi forfølger.
Af samme grund ser vi så heller ikke behov for at vedtage et beslutningsforslag, der jo ville risikere at antyde det modsatte, hvilket ville være forkert.
Tak for ordet.